Irene Sarrionandia

Irene Sarrionandia Unzueta (Oromiño, Zornotza, Bizkaia, 1948ko abenduaren 8a) mendi korrikalaria da. Mendi lasterketen aintzindaria da eta adinean aurrera joan arren, oraindik jardunean dago. Bakarra da Camille Extreme lasterketaren edizio guztietan parte hartzen.

 Biografia 
Irene Sarrionandia Oromiño auzoko Zuetzagoiti baserrian jaio zen eta bertan eta Mendiola artean pasa zituen bere lehen urteak.

Magisteritzako ikasketak egin zituen Bilbon UPV/EHUn eta ikastolak martxan hasi ziren garaian Debako Itziarko Ama ikastolan hasi zen lanean. Urte batzuk geroago ikastola herriko eskolarekin elkartu eta Luzaro Ikastetxea sortu zen. Bertan egin du lan Irenek erretiroa hartu arte.

Beste bi lankiderekin batera hasi zen korrika egiten. Hasieran errepidez Deba inguruan ibiltzen ziren, eta bere lankideek utzi arren, Irenek jarraitu egin zuen bere denbora librean, astean pare bat aldiz edo korrika egiten. Bere ibilbideak luzatzen hasi zen eta Behobia-Donostia lasterketan parte hartzea erabaki zuen hainbat urtetan jarraian eginez. Halako batean errepidez kanpo korrika egitearen abantailarekin ohartu zen eta hori esperimentatzen hasi zen.

55 urterekin ezusteko bat izan zuen bere bizitzan, minbizia diagnostikatu baitzioten. Gaixotasunak ez zion eragotzi bizimodu aktiboarekin jarraitzea, ibili, yoga egin, ortuko lanak, kiroldegira joan, mugitu...

2003an Zegama-Aizkorrirekin, bere bigarren ekitaldian, hasi zituen Irenek mendi lasterketak. 11 edizio egin zituen jarraian eta beste lasterketa batzuetan ere parte hartzea erabaki zuen, adibidez, Izabako Camile Extreme. Lasterketa horren ekitaldi guztietan parte hartu du. Euskal Herriko eta Pirinioetako hainbat eta hainbat lasterketetan parte hartu du, besteak beste, Nafarroa Extreme eta Domusa Teknik 40 MLK-n.

Bere bizitzaren zati garrantzitsua da korrika egitea. Nahiz eta korrikalari gazteen moduko markak ez dituela beteko jakin, berak ahal duen neurrian parte hartzen du, eta bere onena ematen saiatzen da lasterketa guztietan. Bere azken egunera arte ibili ahal izatea du amets, korrika ez bada, oinez, baina ibili.
 Lasterketak (aukeratuak) 
DataLasterketaDenboraSailkapena2025Mañaritik Atxetara mendi lasterketa. 22 kilometroko lasterketa5 :07:22155 / 1722023Gran Trail Trangoworld Aneto-Posets 2023 - Maraton de las Tucas. 42.1 KM - 2610 M+09:38:56648 / 8642023Ultra Trail Torla Ordesa 2023 - Vuelta al Cebollar. 25 KM 1800 M+05:53:08147 / 1612022Domusa Teknik 40 MLK3:19:1125. emakume beteranoetan2022Nafarroa Xtrem NX356:13:5116. emakume beteranoetan2021Canfranc-Canfranc  2021 - Maraton 45K9:54:43162/2572021GMMB 20218:42:431.Master-F2021 Gorbeia Suzien6:20:14448.2015 Puyar y Baxar3:29:071.  emakume beteranoetan2015  Nafarroa  oinez eta lasterka mendi lasterketa4:31:515.  emakume beteranoetan2013 2KV Collarada3:24:2232.  emakume beteranoetan2012 XI Zegama Aizkorri mendi maratoia7:25:459. emakume beteranoetan2011IV Anboto  Kilometro bertikala1:00:24208.2010 XVII Hiru  Handiak17:46:406.2009 I Arratzu Urdaibai mendi lasterketa4:20:1712.2009 La porta del  Cel304/511  Travessa modalitatean2008  VII Zegama-  Aizkorri6:17:275.  emakume beteranoetan2007 Olazagutia-  Urbasa2:56:54138.

 Sariak eta ohoreak 

 Mendiko Lasterketaren Saria 2021. Euskal Mendizaletasunaren XXV. Galan Ordizian emana mendiko lasterketen aitzindaria izateagatik eta jardunean egoteagatik. 
 Camille-ren edizio guztietan parte hartuz izan duen inplikazioa aitortzeko, Camille Extremeko emakumezkoen lehen postuaren saria 2022tik aurrera Irene Sarrionandia Saria deituko da. 
 Euskal Herria Mendi Erronkaren X. edizioan omendua izan zen. 
 Kirol Federatuaren Saria (Afedegi Gala 2024) jaso zuen. 

 Erreferentziak 

 Kanpo estekak 

 Irene Sarrionandiaren facebook orria
 Irene Sarrionandiaren instagram orria
 Elkarrizketa. Berria egunkaria. (2022-09-27)
 Mañaritik Atxetara proba egin aurreko elkarrizketa Anboton

Kategoria:Zornotzarrak
Kategoria:Gipuzkoako mendi lasterkariak
Kategoria:Emakume mendi lasterkariak
Kategoria:Irakasleak
Kategoria:Debarrak